कार ने सड़क पार कर रहे युवक को कुचला
जोधपुर | जोधपुरसांगरिया बाइपास रोड पर भीलों की ढाणी क्षेत्र के पास मंगलवार सुबह एक तेज रफ्तार कार ने सड़क पार कर रहे युवक को टक्कर मारकर उछाल दिया। इससे उसकी मौके पर ही मौत हो गई। हादसे के बाद कार चालक गाड़ी सहित मौके से भाग निकला। बोरानाडा पुलिस ने बताया कि बोरानाडा नई बस्ती निवासी राणसिंह (35) पुत्र बाबूसिंह मंगलवार सुबह करीब 11 बजे सांगरिया बाइपास पर सड़क पार कर रहा था। इसी दौरान सांगरिया से पाल रोड की तरफ जा रही एक तेज रफ्तार कार ने उसे टक्कर मार दी और वह उछल कर दूर जा गिरा। लोगों ने उसे संभाला, लेकिन तब तक उसकी मौत हो चुकी थी। हादसे की सूचना के बाद उसके पिता परिजन मौके पर पहुंचे, वहां दर्दनाक माहौल देख राह चलते लोगों की आंखें भी नम हो गईं। घटना से क्षुब्ध क्षेत्रवासियों ने कुछ देर के लिए रास्ता जाम कर प्रदर्शन भी किया। लोगों का कहना था कि इस रोड पर अक्सर हादसे हो रहे हैं, कारण कि यहां कोई स्पीड ब्रेकर नहीं है। दुर्घटना की सूचना पर वहां पहुंची पुलिस ने समझाइश कर रास्ता खुलवाया और शव एमडीएमएच मोर्चरी में रखवाया। आवश्यक कार्रवाई के बाद पुलिस ने शव परिजनों को सौंप दिया। पुलिस ने इस संबंध में प्रकरण दर्ज कर कार इसके चालक की तलाश शुरू की है।
hin_Deva hin_Deva